چاناققالا قورو دؤیوش‌لری‌نین 108-جی ایلدؤنومو موناسیبتیله تورکیه و خاریجی اؤلکه‌لرین نوماینده‌لری‌نین ایشتیراکی ایله شهیدلر عابده‌سینده آنیم مراسیمی کئچیریلیب.
مراسیم تورکیه جمهوریتی آدیندان مدنیت و توریزم ناظیرینین معاوینی احمد مصباح دمیرجانین یادبود اراضی‌سینده‌کی عابده‌نین اوزرینه آی-اولدوز موتیو‌لی اکلیل قویماسی ایله باشلاییب.
بیر دقیقه‌لیک سکوت و ایستیقلال مارشی سسلندیریلدیک‌دن سونرا چیخیش ائدن ناظیر معاوینی دمیرجان چاناققالانین وطن‌پرورلیک، فداکارلیق، جسارت کیمی خصوصیت‌لری اولان یوکسک فضیلت‌لره مالیک بیر خالقین قلمه آلدیغی قهرمان‌لیق داستانی اولدوغونو بیلدیریب.
دمیرجان "بو داستان تورک میللتی‌نین یئنی‌دن دوغولماسی داستانی کیمی دیگر خالق‌لارا دا اؤز میللی من‌لیک‌لرینی خاطیرلاتماق اوچون ایلهام منبعی اولموش‌دور" دئییب.
تورکیه-نین متفیقی اولان اؤلکه‌لرین عضو‌لری‌نین اجدادلاری‌نین بو تورپاق‌لاردا شهید اجدادلاری ایله قویون-قویونا یاتدیغینی بیل‌دیرن دمیرجان، "غازی مصطفی کمال آتاتورکون دئدیگی کیمی، "اونلار بو تورپاقدا اؤلدوک‌دن سونرا ایندی بیزیم اؤولادلاریمیز اولدولار". اجدادلاریمیزین بیزه قویوب گئتدیگی کیمی بیز ده باریشی، قارداش‌لیغی گله‌جک نسیل‌لریمیزه میراث قویاجاغیق"، دئییب.
اتفاق دؤولت‌لری آدیندان چیخیش ائدن بؤیوک بریتانیا باش قرارگاه رئیسی پاتریک سندرز "تورکیه، اینگیلتره، ایرلاندیا، آوسترالیا، یئنی زئلاندیا، هیندوستان، فرانسا و میللت‌لر بیرلیگی‌نین دیگر دؤولت‌لرینه وئردیک‌لری ایتکی‌لره و یارالانما‌لارا گؤره اونلارا احتیرام ‌لارینی بیلدیریرلر" دئییب.
آوروپادا و دونیادا اوزون مودتلی باریشین تامین ائدیلمه‌سی اوچون هر کسین الیندن گلنی ائدجگینی ایفاده ائدن پاتریک سندرز چاناققالانین تاریخ و زامان‌دان کناردا اولدوغونو بیلدیریب.
مراسیمده شهیدلرین روحونا دعا‌لار اوخونوب، تورک و آنزاک عسگرلری، غازی لر و کشفیاتچی‌لار پاراد کئچیریب‌لر.
آوسترالیا غازی ایشلری ناظیری مت کیوگ، یئنی زئلاندیانین ساوونما ناظیری اندرو لیتل، آوروپا بیرلیگی-نین تورکیه-ده‌کی نوماینده‌لیگی‌نین رهبری سفیر نیکولاس مایر لاندروت، محاربه‌ده ایشتیراک ائدن اؤلکه‌لرین نوماینده‌لری، چوخ‌لو سایدا غازی و خاریجی میسیون نوماینده‌لری ایشتیراک ائدیب‌لر. شهیدلرین مزارلاری اوزرینه قره‌نفیل‌لر دوزولوب.
